Imtella' Jannar 31, 2021 Rapport: Maria Muscat Wara inizjattiva li ħa l-programm Illum Ma' Steph fuq TVM, fetħet wirja min Spazju Kreattiv fil-Kavallier ta' San Ġakbu bir-ritratti li ħadu n-nies meta kienu kwarantina. Il-Wirja bit-titlu Mil-Lenti ta' Poplu – Djarju tal-Kwarantina, qed tesebixxi xogħol ta' 140 parteċipant, segwaċi ta' dan il-programm. Il-preżentatriċi Stephanie Spiteri qalet li tħossha kburija bis-segwaċi ta' TVM li kkonkorrew bi ħġarhom biex juru t-talenti tagħhom fi żmien li kien diffiċli ħafna għal kulħadd. Kien f'Marzu li għadda, meta l-preżentatriċi Stephanie Spiteri li wkoll kellha tippreżenta l-programm minn darha stess minħabba l-periklu tal-Covid għal saħħet binha, ġietha l-idea biex qalb it-tensjoni u l-istress li kienu għaddejjin minnhom in-nies, juru l-ħiliet artistiċi tagħhom. Id-direttur artistiku ta' Spazju Kreattiv, Daniel Azzopardi qal lil TVM li jħossu kburi li din il-wirja tat ċans lin-nies hemm barra biex jesprimu ruħhom artistikament, u anki jekk f'mumenti diffiċli msakkra fi djarhom, semmgħu wkoll leħinhom. Il-Wirja mil-Lenti ta' Poplu Djarju tal-Kwarantina se tibqa' miftuħa sas-7 ta' Marzu.